
    A Budapest Történeti Műhely
(Bevezetés)


    Volt egyszer a Politikatörténeti Intézetben egy Budapest-történeti Műhely. 2018-ban utoljára még kiadtuk ösztöndíjasaink, Pál István és Szabó Csaba: A budapesti közlekedés fejlesztése a politika napirendjén 1957–1990 című monográfiáját második kiadásban, aztán csend. Akkor már nyolc éve nem támogatta Budapest Főváros Önkormányzata a műhelyt. 2010-ben a Tarlós-féle fideszes vezetés egy szempillantás alatt, értesítés, hát még magyarázat nélkül megszüntette a finanszírozást. Talán nem véletlen, hogy a kormány ebben az évben újrakezdte hadjáratát a Politikatörténeti Intézet ellen.‍¹


    Ugorjunk vissza egy évtizedet. 1999: ekkor döntött a fővárosi önkormányzat az intézet támogatásáról, amely tíz évig kitartott. A támogatást az intézet fenntartására, a műhely és a kutatómunka eredményeként születő könyvek kiadásának költségeire fordítottuk. A megjelentetést a Napvilág Kiadóra bíztuk. Az összeg évente 15 és 22 millió forint között mozgott.


    Az első kötet Izsák Éva: A városfejlődés természeti és társadalmi tényezői. Budapest és környéke volt, amely mintegy megalapozta a főváros kutatásának terepét. Izsák Éva, az ELTE Regionális Földrajzi Tanszék kutatója alapkérdéseket tett fel. Miért éppen itt jött létre a főváros? Mit és hogyan használt fel az itt élő ember a természeti környezet adta lehetőségek közül? Miért így növekedett a város? A szerző figyelmének középpontjában a város és tágabb környezetének viszonya állt. Elsőként mutatott rá arra a felettébb érdekes jelenségre, hogy hogyan vált a rendszerváltás előtt az agglomeráció hátránya a rendszerváltás után az előnyére, miként hagyták maguk mögött ezek a települések a fejlettségben a peremkerületeket.


    Az ezredforduló után, ennek a könyvnek a nyomán is, a Politikatörténeti Intézet vezetése (Földes György, Ripp Zoltán és jómagam), valamint a kutatók döntöttek úgy, hogy elkezdjük az intézet profiljához igazodóan a főváros története, mindenekelőtt politikatörténete kutatását. Az irányítás feladatát én kaptam. Három fő irányban indultunk el. Az első Hubai László úttörő választástörténeti alapkutatásai nyomán‍² a budapesti helyhatósági és parlamenti választási eredmények összegyűjtése, térképi ábrázolása, elemzése és összehasonlítása volt. Ezt a munkát Ignácz Károly végezte és vezette. 2000-től így jött létre első projektként a Budapest Politikai Adattár, közelebbről választási adattár, és a levéltáron és a könyvtáron belül a Politikai Röpirattár. Utóbbit Darvasi Piroska gondozza mind a mai napig. Tervünk az volt, hogy létrehozzuk a választási jogszabályok gyűjteményét 1873–2006 között, a képviselőjelöltek listáit 1920–2006 között, a képviselők archontológiáját 1920–2006 között, a szavazási eredményeket 1920–2010 között, mégpedig a lehető legrészletesebb, szavazóköri bontásban. A Horthy-korszak választási adatainak összegyűjtése és egységes rendszerbe foglalása ösztöndíjasok munkájaként több évet vett igénybe, és végül 2013-ban Ignácz Károly: Budapest választ. Parlamenti és törvényhatósági választások a fővárosban 1920–1945 című monográfiájában kapott összefoglalót. Ebben a választási eredmények és azok összehasonlító részletes vizsgálatának térképes feldolgozására is láthatunk példákat.‍³ A teljes adatbázisokat önálló honlap foglalja össze (»bpvalaszt.hu«).


    Ezt azonban megelőzte az Önkormányzati választások Budapesten 1867–2010 című tanulmánykötet, amely a készülő választási adattárra alapozva tette lehetővé Budapest valamennyi parlamenti és helyhatósági (önkormányzati) választásának bemutatását. Ebben az 1867–1912 közötti időszak választásait Horváth J. András foglalta össze, majd egyenként következnek a választások: az 1920-ast és az 1935-öst Ignácz Károly, az 1925-öst Schweitzer Károly, az 1930-ast Varsányi Erika, az 1945-öst Hubai László, az 1990-est Ripp Zoltán, az 1994-est és 1998-ast Wiener György, a 2002-est Szabó Balázs, a 2006-ost Szoboszlai György és a 2010-est Wéber Attila készítette el. A kötethez csatolva szerepel Forró Katalin tanulmánya Helyhatósági választások az 1950-ben Budapesthez csatolt településeken, 1920–1940 címmel. A teljesség kedvéért helyeztük el az 1956 előtti és az 1956–1990 közötti időszakról szóló anyagokat, amelyek e könyvben is olvashatók.‍⁴


    A másik nagyobb vállalkozás a projektek keretében egy-egy átfogó összefoglaló munka elvégzése volt. 2003-ban indult a több kutató összefogásával íródott első ilyen mű, amelynek célja az 1873-as egyesítést követő polgármesterek és főpolgármesterek tudományos életrajzának elkészítése volt. Ennek eredményeként jelent meg A főváros élén. Budapest főpolgármesterei és polgármesterei 1873–1950 című kötet, amely 2008-ban látott napvilágot. (Időközben, 2005-ben megrendeztük a Budapest önkormányzata 1920–1949 című konferenciát is.) Az egységes szempontok szerint készült életrajzok 67 évet és két korszakot átfogva mutatták be az önkormányzatiság történetét Sipos András bevezető tanulmányával, amely a kettős, polgármesteri és főpolgármesteri „intézmény” szerepét kísérte végig a dualizmus, a horthyzmus, a rövid nyilas időszak és a II. világháború utáni években. A további szerzők Békés Anna, Horváth J. András, Palasik Mária és Varsányi Erika voltak.


    A hasznosnak bizonyult tapasztalatok nyomán formálódott ki Budapest Főváros Levéltárával együttműködésünk, amelynek nyomán jelentettük meg Sipos Andrással közös szerkesztésben a Helyi oktatáspolitika és az iskolák közönsége Budapesten a 19–20. században című tanulmánykötetet, amely a levéltárban 2002-ben megtartott konferencia előadásainak szerkesztett változatát tartalmazta. A könyv azt a meggyőződést közvetítette, hogy az oktatás a társadalmi egyenlőtlenségek, egyúttal az esélyek elosztásának egyik legfőbb terepe.


    Hasonlóan a fővárosi levéltárral való együttműködés nyomán jelent meg 2010-ben többek szerkesztésében A „világváros”. Budapest két századfordulón című könyv, amely több tudományág szakemberének közreműködésével behatóan vizsgálta Budapest világvárossá emelkedésének összetett folyamatát a 19. század végén és a 20. század elején, továbbá ennek kísérletét és kudarcát a 20–21. század fordulóján. A kötet különösen azért érdemel figyelmet, mert kitekintést ad a nemzetközi várostörténeti, városszociológiai vizsgálatok felé, és ebben helyezi el fővárosunk státuszát. Arra a kérdésre keres választ, hogy milyen szerepet töltött be Budapest a két századfordulón a nemzetközi városrendszerben. Egyben nyomatékosítja, hogy közvetítő szerepet játszó nagyváros született meg az Osztrák–Magyar Monarchia teljes területén és egyben a Balkán és Nyugat között.


    A Budapest-történeti Műhely karakterét leginkább a tudományos ösztöndíjak által folytatott kutatások határozták meg. 2003-ban és 2005-ben két pályázatot is meghirdettünk, amely a 20. századon belül jelölt ki prioritásokat, de a második pályázat már kimondottan az 1945 utáni időszak kutatását célozta. Az első témában a fővárosi baloldal története feltárásában egyetlen vállalkozó volt, Varsányi Erika, aki kismonográfiában foglalta össze a Szociáldemokrata Párt két világháború közötti várospolitikáját.‍⁵


    Budapest egyesítésétől a lakásínség volt az a téma, amely végigkísérte a főváros történetét az egész 20. századon. A pályázat eredményeként szerencsénkre be tudtuk mutatni az egész korszakban, hogy miként alakult ez a folyamat, hogyan és mit tett a kormány, a főváros a lakáshiány kezelésére. 1870–1948 között egy fiatal történész oldotta meg ezt a feladatot, és 2008-ban már meg is jelent Umbrai Laura: A szociális kislakásépítés története Budapesten 1870–1948 című monográfiája. Örömmel adtunk kiadási lehetőséget a tiszteletre méltó családanyának, amikor második könyvét is a kiadóhoz hozta, amely úgyszintén egy hiányt mutató témának az alapos feldolgozása volt. Az Így szemeteltek Budapesten. A hulladékgazdálkodás múltja a fővárosban című monográfiája 2014-ben látott napvilágot.


    Ami az 1945 utáni korszakot illeti, a pályázat várakozáson felül sikerült, egy sor fiatal kutatót megnyertünk a munkának, amelyet konzultációk, konferenciák, viták kísértek. Az első konferenciára 2004 szeptemberében került sor, ahol nyolc ösztöndíjas prezentálta tudását. A második 2008 májusában volt, itt hét ösztöndíjas mutatta be eredményeit. Volt, aki értékes tanulmányokig jutott, mint Kovács Emőke mozitörténeti vállalkozásával,‍⁶ Kőszeghy Lea a várostervezés szociológiai elemzésével és Tomay Kyra városrehabilitációs esettanulmányával.‍⁷ Olyan részelemzés is elkészült, amely egy hosszabb kutatási program egyik fontos előtanulmányává vált. Ilyen volt Ring Orsolya munkája a Nemzeti Színház történetéről, aki mind a mai napig foglalkozik színházpolitikai témákkal.‍⁸


    Hosszabb távon a legfontosabb azonban Budapest 1945, de különösen 1956 utáni történetének elkészítése volt, ahol azokra a kutatókra számítottunk, akik az esettanulmányok mellett átfogó kérdések feldolgozását vállalták. Ennek megfelelően kezdődött el a korszak politikatörténeti megközelítésű feldolgozása, amelynek első fontos lenyomata a Budapest az 1960-as években című konferencia, kiállítás, majd tanulmánykötet volt. A Budapest az 1960-as években című kötetet állomásnak szántuk a szintézis felé. Ösztöndíjasaink és más szerzők résztanulmányaiból egy közelítően teljes képet igyekeztünk bemutatni az 1956 utáni bő egy évtized történetéből. A tanulmányok szemléletükben nem voltak azonosak, több kérdésre nem adtak választ, és nem találtunk szerzőt fontos részterületekre, például az egészségügy, a felsőoktatás alakulására. Ezzel együtt a kötet a politikatörténeti és a társadalomtörténeti megközelítés kettősségét mutatta, és az akkor még tanulmánykötetek esetében szokatlan módon fotókon keresztül is igyekezett képet nyújtani a korabeli városról.‍⁹ A tematika átfogta a politikai gondolkodás alakulását, a lakásépítés és -elosztás, az ipar, a munkáspolitika, a szociális helyzet és szociálpolitika, a közlekedéspolitika, a közoktatás, a kulturális politika és kulturális tendenciák, végül a hétköznapi élet témakörét.‍¹⁰


    Időközben elkészült Sipos András nagyszabású összefoglalója A jövő Budapestje 1930–1960. Városfejlesztési programok és rendezési tervek címmel, amely mintegy megelőlegezte a hatvanas évek kutatását, és amely eszme- és politikatörténeti összefoglalót nyújtott a korszakokon átnyúló négy évtizedről, és egyben emléket állított azoknak az építészeknek és városrendezőknek, akik jelentőset alkottak a főváros tervei, jövőképe formálásában.


    Ösztöndíjasaink egymás után tették az asztalra monográfiáikat. Kocsis János Balázs: Területfejlesztés Budapesten 1950 és 1985 között. A döntéshozatali mechanizmus és a fejlesztések társadalmi háttere című kismonográfiájában elsősorban a peremkerületi lakáspolitikai döntésekkel kapcsolatos vitákra és azok következményeire összpontosított. A későbbiekben – már nem ösztöndíjasként – folytatta a kutatást, és a városfejlesztés, városfejlődés kérdéseit tágabb horizontban szemlélve alkotta meg új könyvét.‍¹¹ Külön értéke munkásságának, hogy Budapest városfejlődését az általános európai urbanizációs modellekbe helyezve vizsgálta.


    Horváth Sándor: Két emelet boldogság. Mindennapi szociálpolitika Budapesten a Kádár-korban című monográfiája kissé ellenpontozza Kocsis János Balázs munkáját, amennyiben a szociálpolitika oldaláról elemzi a lakáselosztás kérdését. Természetesen nemcsak erről, hanem a szociális gondoskodás egészéről alkot kritikus képet.


    Akárcsak Kocsis János Balázs, Kondor Attila Csaba is a Kádár-kor belső, rejtett pluralitására, lobbiharcainak meghatározó szerepére mutatott rá az Iparpolitika és Budapest a Kádár-korszakban című monográfiájában. Az erős ipari központok rendre maguk alá gyűrték a tanács városrendezési, várospolitikai törekvéseit – állapította meg összefoglalóan a monográfia.


    A közlekedéssel foglalkozó kötet is továbblépett a hatvanas éveken. Pál István és Szabó Csaba monográfiája Budapest közlekedésfejlesztése a politika napirendjén 1957–1990 címmel jelent meg. Ellentétben az előző könyvekkel, ez összességében sikerekről számol be a Rákosi-időszak nyomorúságával és az 1990 utáni szűkös anyagi helyzettel. Az 1970-es és 1980-as években a tömegközlekedés dinamikusan fejlődött, a Fővárosi Tanács és a Budapesti Közlekedési Vállalat (BKV) keresztül tudta vinni akaratát. Ezzel együtt a zsúfoltság alig csökkent, a közúti kapacitások kevésnek bizonyultak – különösen az 1990 utáni autóözön-áradás miatt.


    A későbbiekben tudományos kutatóvá előlépett ösztöndíjasaink színvonalas monográfiákkal vizsgálták végig területről területre Budapest átalakulását a Kádár-korban.


    Budapest történetével foglalkozó tudományos könyveket 2018 után is megjelentetett a Napvilág Kiadó, de ezek már nem a műhely keretében, viták kontrolljában készültek. Ilyen volt például Perényi Roland: A nyomor felfedezése Bécsben és Budapesten. Szociális riportok a 19–20. század fordulóján című, 2018-ban kiadott könyve.


    A helytörténet kevés teret kapott ebben a munkában, de a művekben így is sok kerületi vonatkozás volt fellelhető.‍¹² A tudományos műhelymunkát olyan akciók egészítették ki, amelyek eredményeink népszerűsítését szolgálták, például az említett kiállítások, a középiskolás vetélkedők, részvétel az úgynevezett Urbitális majálison.‍¹³ A munkába bekapcsolódott a Múltunk folyóirat is tanulmányok és tematikus számok megjelentetésével.


    Bár 2010 után látott napvilágot ösztöndíjasaink monografikus eredményeinek java, ezt követően már hiányzott az átgondolt tudományszervezés és a szellemi műhely, a véleménycsere, a közös vállalkozás, a közös gondolkodás atmoszférája. A műhely fantoméletet élt, nem lehetett pályázatot megjelenteni, vagy nem tudtuk például ösztöndíjakkal tovább alkalmazni fiataljainkat, így álom maradt Budapest 1945 utáni történetének elkészítése. A Napvilág Kiadó gondozásában azóta is akad kiadvány a fővárosról, de a főváros születésének 150. évfordulójára a tervbe vett új 20. századi Budapest-történet nem születhetett meg a Politikatörténeti Intézet Budapest-történeti Műhelyének keretében.


    Feitl István


    Budapest, 2023 szeptembere

  


  
    Áttérés a tanácsrendszerre a fővárosban (1948–1953)‍¹


    Nagy-Budapest létrehozása


    A budapesti közigazgatás átalakításának kérdései a tanácsrendszerre való áttérést megelőzően évtizedek óta összekapcsolódtak Nagy-Budapest megvalósításával, agglomerációs övezete egy része fővároshoz csatolásának szándékával. Így volt ez 1949-ben is, ezért megkerülhetetlen előzetes kitérőt tenni a Nagy-Budapest egyesítésével kapcsolatos problémákra.


    A 20. század elejétől vitákat provokált, és ugyanakkor jelentős szellemi energiát, szakértői vizsgálatokat felemésztő javaslatok között volt a Budapest területének jelentős megnövelésére, az agglomerációs övezet egy részének integrálására, azaz Nagy-Budapest létrehozására irányuló szándék. Az ügy a II. világháború végére jutott el a megvalósulás közelébe. Ebben végső soron nem a szakmai előkészítő munka színvonala, hanem politikai tényezők játszottak szerepet, nevezetesen az 1939-es parlamenti választás eredménye, közelebbről, hogy a nyilasok első helyre kerültek Pest környékén, amelynek nyomán Kispest, Pesterzsébet, Pestszentlőrinc, Rákospalota, Újpest, Csepel, Pestújhely településeken átlagban a fasiszta szélsőjobboldal 43%-os eredményt ért el. Nem véletlen, hogy a kormányzat jogokat vont el például az Endre László alispán által irányított közigazgatástól a 4940/1943. M. E. rendelettel, és a rendőrség hatáskörét kiterjesztette a csendőrséggel szemben Pest környékének valamennyi városára és 11 községére. Mire az egyesítési törvényjavaslat elkészült, addigra azonban küszöbön állt a német megszállás, így az 1944. február 15-én született döntés ugyan kimondta az egyesítést és Nagy-Budapest létrehozását, de hatályát és részletes rendezését külön törvénybe utalta, ami a háborús viszonyok és Magyarország függetlenségének elvesztése miatt nem születhetett meg.


    1945-ben a demokratikus ideiglenes kormányzat és Budapest újjászerveződő törvényhatósága gyorsan egymásra talált az egyesítés és ezzel a főváros önkormányzati reformja megvalósításának szándékában. Az 1945 nyarán indult integrációs törekvések – amelyet olyan személyiségek együttműködése fémjelzett, mint Harrer Ferenc és a Belügyminisztérium Közigazgatási Főosztályának élére került Bibó István – őszre aktualitásukat vesztették, részben Pest-Pilis-Solt-Kiskun Vármegye Nemzeti Bizottsága ellenállása, részben a főváros ostrom utáni elhúzódó súlyos gazdasági válsághelyzete miatt. Az 1945. őszi választások egyébként is megakasztották a minisztériumban körvonalazódó általános közigazgatásireform-munkálatokat. A nemzetgyűlési választásokat követően, Nagy Imre belügyminisztersége idején a közigazgatással kapcsolatos szándék ösztönzés helyett leintésben részesült, a Magyar Kommunista Párt félelme a törvényhatósági választásoktól mindent lefékezett, a Jogi Reform Bizottság tevékenysége 1946 végére kifulladt. Bár a témát 1947 májusában az MKP nagy-budapesti konferenciáján Kádár János felvetette,‍² a helyzeten sem ez, sem az 1947. évi választási eredmények nem változtattak, amiben szerepet játszott a Szociáldemokrata Párt jelentős előretörése Pest környékén. Egy politikai párt esetében egy kérdés iránti passzivitás politikai érdektelenséget, szándékhiányt jelez. Az MKP tervei egyértelműen a központi államhatalomban betöltött pozíciójának erősítéséhez kötődtek, így Budapest bővítésének kérdése nem játszott említésre méltó szerepet sem az elképzeléseiben, sem gyakorlatában. Sőt sokáig minden helyi átalakítás, így ez is kockázatot, politikai ellenfelei számára valamifajta előny megteremtésének veszélyét idézte fel politikusaiban. Mihelyt biztonságban érezte magát a törvényhozásban és a kormányzatban, megváltozott a helyzet.


    A pártegyesítés megkezdésével, majd a Magyar Dolgozók Pártjának megalakulásával, a szociáldemokraták felmorzsolásával éppen ezért változásokat tapasztalhatunk. 1947 decemberétől újra találunk az egyesítéssel kapcsolatos elemzéseket, mérlegeléseket. Ezek közül az 1947. december 17-ei, Kunsági Viktor által készített választási eredményekre alapozódó latolgatás érdemel figyelmet, amely arra a következtetésre jutott, hogy a választási „eredmények azt bizonyítják, hogy nem a demokráciát érné veszteség Nagy-Budapest megvalósítása esetén, hanem a Szociáldemokrata Párt pestkörnyéki egyeduralmát szüntetné meg”. 1948. június 3‑án ugyanő egy feljegyzésében az 1947-es választási eredmények alapján arra a megállapításra jutott, hogy Nagy-Budapesten az MDP aránya 52 százalék lenne, azaz egy új választás esetén esély prognosztizálható az 1945-ben váratlanul elvesztett főváros megszerzésére. A megye egyéb területein az elcsatolás következtében pedig számottevő változással nem kell számolni.‍³ Ezek az érvek az új választások közeledtével eloszlatták az MDP vezetőinek aggodalmait az esetleges politikai károkról.


    1949 januárjában megérett a helyzet a Nagy-Budapest létrehozásával kapcsolatos döntésre. A belügyminiszternél, Kádár Jánosnál lezajlott január 13-ai előkészítő megbeszélés során Kádár már nem is kért indoklást a főváros bővítésére, mondván, hogy a jelenlevők tisztában vannak a helyzettel. Az elfogadott javaslatokat Beér János belügyminisztériumi osztályfőnök készítette elő hivatalos tárgyalásra. 1949. február 9‑én Marosán György előterjesztésére a Magyar Dolgozók Pártja Titkárságának ülésén megszületett a hosszú évtizedek óta húzódó döntés Nagy-Budapest létrehozásáról. Bár sok-sok évtizede halmozódtak az iratok, gyarapodott a szakmai érvek sora, végül közvetlenül mégsem ez a hatalmas szellemi hagyaték befolyásolta elhatározásukban a politikusokat. Egyszerű választási logika működött akkor is, ebből a szempontból a világ keveset változott. Az előzmények korábbra nyúltak vissza. Az MDP Nagybudapesti Pártbizottságának 1948-ban kidolgozott akcióprogramjában szerepelt a városbővítés, de a program aktualitását vesztette a törvényhatósági választások elhalasztódása miatt, nem is hozták nyilvánosságra. 1949 elején viszont tudottá vált, hogy hamarosan, egészen pontosan május 15-én országgyűlési választások lesznek, így aztán más pártok, egyes tömegszervezetek és a polgárinak nevezett sajtó elkezdtek foglalkozni az üggyel, ami különösen a Pest környéki gyári munkásság figyelmét keltette fel. Az MDP budapesti vezetői fáziskésésében érezték magukat más pártokkal szemben, így erős nyomás alá helyezték a pártközpontot, mert úgy érezték, hogy az egyesítés kérdésének eldöntése nélkül nehezen lehetett ütőképes budapesti választási programot készíteni. Nagy-Budapest létrehozása viszont igen jó lehetőséget kínált egy megújuló, fejlődésnek induló főváros víziójának felvázolásához. Ez egyszerre jelentett új közigazgatást, új várospolitikát, a racionálisabb és ezáltal hatékonyabb működés, a javuló közlekedés, infrastruktúra, közbiztonság stb. ígéretét. A budapestiek még nem tudták, hogy az 1949-es országgyűlési választások már nem pártok és azok programjai közötti versenyként bonyolódik le. A határozat‍⁴ a következő teendőket szabta meg: jöjjön létre bizottság az előkészítésre, ez koordinálja a minisztériumokban és a fővárosi pártbizottságon folyó munkákat, és havonta tegyen róla jelentést a Titkárságnak.


    A döntést követően az MDP Nagybudapesti Pártbizottsága Községpolitikai Osztályának vezetője, Kiss György 1949. február 24-én levelet írt Beér Jánosnak arról, hogy a pártbizottság öttagú előkészítő bizottságot küldött ki, amelynek Köböl József, Tímár Mátyás, Tömpe István, Házi Árpád, Philip Rudolf és külsősként Murai István lett a tagja. A javaslat részletes kidolgozása érdekében nyolc albizottság alakul, amelyeknek háromhetente kellett beszámolni a tevékenységéről.‍⁵ Ezt követően a pártbizottság átadta programját a Függetlenségi Népfrontnak, amelyben Nagy-Budapest megteremtése a társadalmi haladás előmozdításának és a Pest környéki dolgozók életszínvonala emelésének eszközeként fontos politikai célként szerepelt. A pártbizottság 1949. november 1‑ig adott határidőt az egyesítés teljes tervének kidolgozására.‍⁶


    A Budapesti Pártbizottság Titkársága 1949. március 8‑án elfogadta a megvalósítási propaganda tervét, ami tulajdonképpen a választási kampány üzenetegyüttese volt a Pest környékén lakó munkásoknak. Az előterjesztés vonzó programot vázolt fel mind a környéken, mind a fővárosban élők számára. Az egyesítést egyfajta jóvátételként fogta fel az anyag, amit az ország munkásmozgalmi központja megérdemel azután, hogy a régi rendszer azt a fejlesztések visszafogásával büntette. Miután a városodás egyre több ponton áttöri a főváros határait, most nem az a feladat, hogy „bevárjuk, míg a pestkörnyék városiasodik, hanem az, hogy tervszerűen városiasítsuk”. A peremvárosok és községek eddigi sorsát a „véletlen, a spekuláció, a kapzsiság és legtöbb esetben az eltévedt ötletek irányították. Ennek eredménye a tervszerűtlen és szervezetlen település, a közlekedési és közellátási hálózati rendszer hiánya” – így az előterjesztés. A program fő ígéretei a következők voltak: a közellátás javulása, az árak és a minőség központi ellenőrzése, az árumennyiség növelése a KÖZÉRT-ek szaporítása révén, a közegészségügyi helyzet javítása a piacok korszerűsítésével. Új szociálpolitika, amely nem a segélyezésre helyezi a hangsúlyt, hanem a munkahelyteremtésre, az anya- és csecsemővédelemre, a gyermek- és ifjúságvédelemre. Bölcsődéket és napköziket építenek, gyermeküdültetést szerveznek. Több lesz a lakás, gyorsabb és olcsóbb a közlekedés. (Gyorsvasutak, trolibuszvonalak, földalatti építése, a vasúti forgalom jobb szervezése, elvezető és sugárutak építése stb.) Az egészségügyi intézmények decentralizációja, a közműhálózat fokozott kiépítése, zöldövezet (Városliget, régi Lóverseny tér, Kerepesi temető, Népliget) létesítése, elővárosi kultúrcentrumok létesítése, az elgondolások között a Fővárosi Népművelési Központ létrehozása is szerepelt. Az oktatás területén központi irányítás bevezetését, az ipari kerületekbe szakiskolák telepítését, az iskolai gondozói intézmény kiterjesztését javasolták. Megszűnnek majd a városok és községek közötti súrlódások, a közigazgatás egyszerűbb és olcsóbb lesz. Mindezeket a célokat az elszigetelt települések alacsony költségvetésükből nem tudnák megvalósítani.


    A tervből azonban kihagyták a konkrétumokat, arra hivatkozva, hogy az ígéretek „még nincsenek kitárgyalva”, így az nem vált az MDP Budapesti Pártbizottságának meghirdetett programjává.‍⁷


    Tárgyunk szempontjából ez azért fontos, mert az előkészítés minden szakaszában együtt folyik a vita a közigazgatásról és Nagy-Budapest területi szervezésének kérdéseiről. Az utóbbiról gyorsan megszületnek a döntések, és mint ismeretes, Nagy-Budapest 1950. január 1‑ével létrejött. Másként alakult a közigazgatási rendszer kiépítésével kapcsolatos gondolkodás, illetve a kérdések felvetése és a javaslatok kidolgozása.


    Még egy mozzanatra azonban ki kell térni. Kis György javaslatának van egy mellékes mondata, amely így szól: „Az átszervezéssel kapcsolatban felül kell vizsgálnunk káderszempontból az elöljárókat és a helyetteseket, alkalmasak lesznek‑e a feladat megoldására, különösen a kisgazdákat. Így irányt veszünk a VII. kerületi kisgazda elöljárónak MDP elöljáróval való felcserélésére.”‍⁸ Megjelent tehát a politikai tisztogatás szempontja. Ennek a későbbiekben egyre nagyobb lett a jelentősége… … …

